정조 14년 · 목
予謂秉鼎曰卿之中間不用非予惡卿卿自忤人之故也鍾秀曰多忤世人安知非此宰臣長處乎予曰陞嘉善聞已十二年尙未差備堂何故也鍾秀曰此宰臣備堂之任臣不敢議到而左相之亦不擧論未知何故矣命榮輔讀書啓予曰道臣及諸守令論列果何如鍾秀曰北伯則無貶語而栍邑中四守令皆無餘地矣予曰北伯之罪多在別單矣秉鼎曰兪漢敦御史似惜之而如是論列可知其不治矣榮輔曰臣於兪漢敦有何惜與不惜之可論耶只據實論列矣鍾秀曰北伯之翰墨蕭散不緊矣予曰東北伯皆以善書人差送故有此弊矣又命榮輔讀別單訖予曰麥農今至何境果能無捐瘠之患耶榮輔曰以饑饉捐瘠則臣未之見目今北民之死亡專由癘疫矣予曰以北伯柔順之性招怨如是者何也民始曰北伯今番則必欲任怨盡職民怨始於捧糴而昨年之糴不可不盡捧矣予曰北伯辭陛時以今番則必勿船粟有筵敎任怨捧糴似有所以而太無闊狹民安得不怨也然以此道臣平日規模得任怨之目誠意外矣又曰今番則不可仍置畢賑當在何間耶鍾秀曰今亦畢賑姑遠矣民始曰似當拖至六晦間矣予曰平民之不與寺奴婢嫁娶者爲其賤之故耶文源曰非但賤之生男生女皆屬奴婢之案永爲公賤故不相婚嫁矣予曰反不如推刷官之說何爲而發也北路近日則果無此弊耶榮輔曰臣之所經各邑未聞有此弊矣民始曰年前鏡城民請復推刷官而此係守令貪官汚吏之害民奚啻推刷官而官長若能得人民之除弊比之推刷官時不可同日而論矣予曰續田之弊何如民始曰北路則山腰以上皆係田案而田則墾廢無常稅則一定不易故果有此弊道內中端川一邑最無弊矣予曰量田之論奚但北路而猝難竝擧且必須得人然後可議田案改案曾在何時耶民始曰似在百年前事而今之徵稅率多相蒙之弊雖以利城之南大川言之川本浩大今變爲田而無稅昔時之田多成川處而反徵稅民情齊願改量固其理也予曰防簾事民何始也樂從今焉呼怨乎榮輔曰防簾之始創簾旣數少漁利甚多故民皆樂從今則簾漸多而利漸少或至廢捉而稅猶自在故民怨如是矣民始曰靑魚之捉非簾莫可今欲一竝罷簾爲揮罹則恐是行不得矣予曰假率軍官事何如民始曰各邑多寡之縣殊蓋緣邑之大小而係是支放所需革罷則恐有窒礙矣予曰李顯道魚用謙之乘轎極可痛也鍾秀曰出自法從身先犯禁不可不別樣重勘矣○鍾秀啓言北道流戶之自他道還者或有十餘年安堵而混被驅還者云聞極駭然當初京中流民之仍留與還歸皆從自願施行者聖意實欲其各得其所則外方擧行之若是錯謬大是意外北道新還戶中不願仍留者分付道臣使之申飭列邑受其自願許令還歸然後受成册上送備局以備後考而當初自該道該邑混被勒還之曲折亦令査報以爲申飭時居邑之地他道亦依咸鏡道例請一體分付從之又啓言咸鏡監司李秉模賑政之措置不早糴政之捧督太急以致民情嗷嗷破產散四幸賴我聖上特降罪罰知所警懼得以多方捄濟流民漸集云秉模以重臣自近班出其所殫心效力之道與自上所以責勉者比他自別請拿問處之從之敎以向因左相所奏旣有待畢賑拿來之命出於爲民事之意今何異同待賑事垂畢卽令報備局後分付該府發遣都事而差代則旬間爲之而守令賑事優劣治績能否使之置對前封啓勘罪自勘罪民事自民事萬一因此處義不以實詳聞則當該道伯前後通計可謂三罪俱發卽其地方施以付處之典斷不可已以此嚴飭又啓言北道癘疫無家不痛景色慘酷云在前如此之時多有癘祭設行之例分付該曹香祝磨鍊下送以爲及時設行之地似合事宜稿塟中流民之無牌籍不立標者請分付該道道臣使之申飭列邑一一掩埋敎以因繡啓別下傳敎卿之所奏亦卽出擧條行會又啓言北路民情之皆願量田御史書啓與筵奏俱甚明白稍待秋成之後受其自願酌量緩急次第改量之意分付于該道臣其餘七邑亦爲一體分付而大抵量田之爲富戶所沮終古已然受其自願之際各別査實俾無錯誤之意另加嚴飭從之敎以仁政必自經界始擧一邑全一道改量非不爲目下急務而非得人莫可議到此則令各該道伯待年事稍熟邑宰得人先從可爲之邑次次爲之至於北道續田徵稅之弊旣聞之如有不勞民而方便釐正之策則何難卽爲前伯之說旣有所據道內各邑皆用端川方便之例則移施於他邑實合兩便之政邑比總一款問于各邑雖自今年依此爲之似好前伯旣帶有司之任筵退後卽爲詳細論理行會道伯處以其列邑所報參以已見從長決處仍卽狀聞事分付又啓言字恤典則奉行之道北路則道臣守令擧皆盡心擧行皆有其效云極爲可嘉更加嚴飭列邑俾有終始之意分付該道道臣他道亦一體申飭敎以北道自三月以後頗乃恪勤云其前之從忽不待繡衣之言可以知之向來別論始覺有助西關之亦然可推而知令廟堂措辭申加嚴飭兩道而他道勿以令久而稍弛之意一體巖飭又啓言荒年捧糴固難精實而文川雲林倉之全是空穀聞極寒心各別巖査狀聞之意請分付道臣從之又啓言進上鹿茸價朝家添給之數所啓中亦以爲過價之過價而鹿茸之漸益翔貴列邑之艱辛窘迫皆由於營主人都庫輩同謀榷利之致云朝家惠澤之因此輩操切閼而不行誠甚絕痛臣方待罪藥院聞羅蔘絕貴之弊亦由嶺營官屬都庫輩權利操縱之故以五六倍之厚價而進上所封皆是家蔘以致連次退却事極寒心方擬査實嚴懲而北道鹿茸都庫之弊御史旣目覩以來依所請營底都庫輩査出刑配之意請分付該道道臣從之又啓言守令用棍邦禁至嚴況幺麼鄕任乎利城大同監官用棍之說聞極驚駭爲先嚴査得實牒報本司之意請分付道臣從之又啓言北路火粟旣無弊端獨安邊一邑爲弊最甚坪社火粟名目尤爲駭異各別査實後竝與矯捄之方論列狀聞之意亦爲分付道臣從之又啓言北路續田之弊永興洪原最甚端川明川文川獨無弊者似必有曲折御史雖請永洪之遵用端川等邑例而有不容遙度者監兵營假率軍官之創設本爲軍兵支放之用則革罷雖無可論永興一邑之七百名固似夥多其裒益均排之方如或有未盡處則民人呼冤亦似無怪請竝令道臣査實狀聞後稟處從之又啓言北道海邑防簾實數一係均廳稅案則更不得加減故其弊如是均廳稅案皆用道比總之法道臣如果詳査得實以彼邑之新增補此邑之舊廢則數旣相當民亦無弊至於通一道撤簾用網設令民願僉同均廳全失之稅亦無他條區處之道請令道臣査實牒報後稟處從之又啓言咸興尹厚三及鏡城京主人營主人罪惡不可不嚴覈重繩各別査實狀聞之意請分付該道道臣從之又啓言草料支供之先自驛站接待後受價於本邑八路皆然而但救弊沒策別定官吏之說固似差勝而亦難保其無弊請分付道臣使之斟量利害論報本司從之又啓言當此朝令申嚴之日侍從臣之法外濫乘事極駭然御史旣已目覩有不容等待本道狀聞請金城縣令魚用謙先罷後拿從之敎以該道道臣從重推考一時過去之御史旣云目見則按道之臣難免矇然之責自本司嚴飭又啓言定州諸罪人酌處判付臣未及見俄聞禁堂所傳辛漸之卽其本鄕定配一則聖念追念其祖也一則防役等錢擔當收殺也而此有不然者以上款言則辛受采之一時濫蒙恩典有何世宥之功勞乎此在事理與法例已極乖當以下款言則民錢推給之命蓋以其奸狀綻露之後有不可掩置且如是而後方可爲大懲創之方故也雖然名公用實私用之物及任事諸人吞食之物惟在道伯與邑倅嚴覈準捧之如何而其中猶應有指徵無處之數且如各庫償債及民役防給錢自當歸於勿推之科則私用與賂物之推及民人正合於贜財屬公之法意寧有害及凡民之理左相所奏新案不當爻周民錢不當推給云者臣意則不然矣今此使辛漸收殺之敎聖意雖以騷擾爲慮要令方便而堂堂國體何可使行奸受賂之一鄕品與聞其終始且其彌縫之除舊習安知不更加一層乎隨從諸囚之一竝刑放雖仰大度終欠國體而此等之類今不必追理至於辛漸決不可用寬恕之典矣文源曰辛漸之發配於所居地方非罪謫也便還家也其在嚴懲之道不當若是歇勘且當初所捧非理之財使渠擔當區處雖出於偏苦其身以懲其罪之聖意而以外面觀之彼遐方頑蠢之輩必曰辛漸白脫還來斂錢無事了當云小無一分嚴畏之意朝家刑政之失當果何如哉臣意則亟寢成命依初擧條考律嚴勘恐合事宜矣秉鼎曰辛漸之名以罪配穩還渠家恐未免刑政失當之歸且新鄕錄案謂不必爻周則是竝與吳大益無可罪之事也謂當爻周則此輩斂錢不可不推給而事屬猥屑只可一付道臣而已今若使辛漸竭誠周章以爲贖罪之地則遐俗易訛必曰辛漸無罪白脫云爾豈不傷於事面乎鍾秀曰諸禁堂之見與臣等無異罪人辛漸請分付該府依本律勘處敎以處分出於權宜事面果涉如何更聞辛漸非辛受采之子若孫而卽堂侄云然則如是下敎未免失當以首倡定配○▣啓言臣依下敎取考兵批各年應出六之數則甲戌年間以四山監役變作三道參軍又設北道參軍各三十朔出六近年又有宣薦內禁衛正領一年每都目各一員出六合爲六窠其外如宣薦內禁衛春秋兩等試射及宣傳官廳射講出六皆近年所創如是之故虛司果出六之數歲加月增昨年以加設窠及備邊郞從事官等職已爲區處者殆近三十人餘者又十八人矣疏鬱之道屢勤筵敎臣周對揚之不暇而第人多窠窄萬無通變之策臣意則宣薦內禁衛春秋試射入格勿爲陞六依法典居首者沒技者出身加資之例一竝施以加資之典目今矯捄之道莫如參上岐之稍廣若以禁御兩營從事官二窠換作實職自該營必於參上實職中自辟差出則當爲實職窠至於捕廳從事官亦皆以有實職者差出則足可爲六品歧區處之資軍器判官與僉正竝爲四窠此若全付兵批則在前爲此職者不無缺望之歎只以僉正二窠付於兵批判官二窠如前自辟恐合事宜雖以宣傳官廳射講言之射講兩歧各有居首者陞敍及陞六之典此後則射講居首者參上則自當陞敍參下則除非射講俱魁者外待仕滿出六後陞敍實有六品歧一分省減之道雖以準職言之只有訓正一窠故無論地處之如何若有承傳則輒以訓正爲歸官方淆雜莫此爲甚軍器正依舊例差出以爲通融差擬之地則參上陞移之道竝與僉正及兩營從事官合爲五窠可爲疏通之方大臣今方登筵請下詢處之敎以曾經兵判各陳意見民始曰參上員額本有定數而出六之歧漸廣則虛司果之積滯其勢固然或以參軍四窠陞作六品窠以廣參上之額稍減入仕之路或以禁軍射居首宣傳官射講居首之類施以加資陞敍等賞典使出六之歧比前減數則似爲矯捄之一端矣文源曰臣意則宣傳官廳講射及一內禁軍春秋試射居首之類竝施加資之典四道參軍本非武窠自今以後陞作參上窠陞六之數比前見減似可爲捄弊之端以目下事言之年前禁旅出六在官者亦施陞資則作窠有裕足可爲虛司果區處之道矣詢于右相鍾秀曰參軍是新創之窠變爲參上則其於虛司果區處之道豈不優足而宣薦出身之夥然莫今時若參軍四窠添創之後猶患人多窠窄近四十年已行之例到今革罷則出身輩必大段缺望旣出六而久未付職者雖甚可矜比之許多出身之初未霑職名而枯死者猶爲勝之參軍之變作參上窠一款臣不敢以爲恰好兵判所陳諸條別無掣礙之端依兵判言定式施行似好矣敎曰武弁出六後積滯於虛司果萬萬可悶近來以加設權作諸窠區處外面雖似收用其實則積滯一也除非陞資或外任或汰遞則前此加設者未及遷除新出六品人依舊彌滿如無堂上窠外任窠之新增及出六歧之稍省則其弊將無已時矣然卿之所奏意在疏欝誠好矣大抵官方至重不可▣囫如從事官備邊郞把總等虛銜爲一時權作實職之窠常以爲大不可仍其從事官之名永作實職尤有不可今則卿以兩營從事官祿窠仍作實職爲請此則無妨依施以其祿但可作實職而已至於自辟則依監牧官例各歧實職中通融自辟爲可至於捕盜實從事官此四窠爲沈滯落仕者沾祿之資則奪彼屬此亦屬矜悶置之軍器僉正事近有壯營哨官遷轉之式在中庶固爲無於前之沾漑而人情不知足器僉之移作西班實職甚難處此所以趑趄而屢詢大臣者也此亦姑置之軍器正復設事興其古有今無公然爲文臣侈銜於大射而無端留窠及今復設於窠窄時亦好依此爲之宣傳官射講出六事依卿言射講俱魁則陞六否則陞敍待陞六後調用因此而有定式者連五巡全布云者卽無一巡相錯而一直純然之謂也而近來該廳別單間五巡之類亦用連五巡例此後此例嚴禁可也▣啓言內禁將者是堂上武弁中淸選也臣累次待罪本兵除非曾經守令及外將則未嘗檢擬近見此例蕩然自今申明舊典好矣人啓言大凡舊典之漸壞孰非可悶而如銓格之最重者亦日就陵夷隨時隨意殆同手分世界自今以往注擬之際一切遵守舊格毋敢違越之意嚴飭兩銓俾有實效有不可已矣從之又啓言近來政格之破壞雖不一其端殿最居下守令之不得爲陞品守令一事至今遵守信川郡守金鎜以義城縣令居下之後未經一縣直除郡守矣鎜雖以吏治稱且有都監勞而其在嚴政格杜後弊之道終不可置而不論請改差當該銓官推考敎以係是法典且已移除原望筒勿施銓官推考事依施▣啓言取見北道御史徐榮輔書啓則南兵使李文德別無殊異之績請置之從之○秉鼎啓言取見北道御史徐榮輔書啓則安邊府使魚錫之民心不服稱爲昏憒文川郡守李顯道束濕稍寬不無奸鄕竊弄之患洪原縣監閔師宣還穀未捧春後督納賑口闕參每巡減削三邑守令請竝罷黜從之又啓言利城縣監張齊斗之詐報未捧移充賑用咸興判官兪漢敦之槪狀失實任用奸猾居山察訪高殷泰之嬖妾奸吏恣行威福同鄕親知皆許濫騎請竝先罷後拿從之又啓言金城縣令魚用謙之賣鄕有價實爲名官守令之羞平康縣監李命暹之獄訟多滯不治可知請魚用謙先罷後拿李命暹罷黜從之秉鼎曰淮陽前府使姜▣許多贜汚旣經勘罪不足更論而至於頻往吏家討索酒食自有守令以來雖地卑武倅未聞有此等駭悖之擧其辱朝廷而駭聽聞非細故也請更爲拿問加律重勘詢于右相鍾秀曰姜▣之向來定配亦出末勘今此御史書啓中斂民錢歸私橐罪關贜汚往吏家討酒食辱及搢紳決不可不拿來捧供行査本道然後準律嚴處矣從之又啓言北靑府使柳知養以下諸守令別無異績竝姑置之從之敎以北靑治績月前別諭已有措辭下諭者今見繡啓益騐所料待賑畢別有論賞該房承旨錄置使之臨時更稟又啓言鏡城京主人韓哥之道內財貨翕張在手之說臣亦聞之渠雖有勸分之勞其子再郁之差送僉使極涉如何改差似宜矣此非臣曹所可回啓者而適因言端仰達矣從之又啓言咸興判官今當差出本府素稱難治請以他道有聲績未準朔已準限守令竝擬從之又啓言端陽差祭單子明當分塡而近來侍從無論堂上堂下多有罷散者實無以推移分排合有收敍之道矣從之○榮輔啓言淮陽金城金化等三邑以近日奸竊之肆行每五里作幕使民分番守直如座更之例彼饑困之氓不足有無於禦盜且當農時失業廢務非細故也依民願撤罷恐合事宜矣敎以卽爲行會○名對講貞觀政要